b"\n_START_ARTICLE_\nR\xc3\xa8quiem (Gounod)\n_START_SECTION_\nOrigen i context\n_START_PARAGRAPH_\nCharles Gounod fou un dels m\xc3\xbasics francesos m\xc3\xa9s famosos del segle XIX. La seva m\xc3\xbasica, aliada a la poesia d'\xc3\x89mile Augier, Jules Barbier i Michel Carr\xc3\xa9, va arribar a ser la m\xc3\xa9s poderosa i la m\xc3\xa9s \xc3\xa0mpliament difosa expressi\xc3\xb3 del romanticisme franc\xc3\xa8s en la seva forma m\xc3\xa9s l\xc3\xadrica i sentimental. Gran compositor d'\xc3\xb2peres i m\xc3\xbasica sacra viatj\xc3\xa0 pels focus musicals m\xc3\xa9s importants d'Europa on s'omplia de coneixement. Als 21 anys va guanyar el premi de Roma i el gran Hector Berlioz va escriure sobre una de les seves obres: \xc2\xabTot \xc3\xa9s nou i distingit: la melodia, les modulacions i l'harmonia. Gounod demostra ac\xc3\xad que podem esperar-ho tot d'ell\xc2\xbb._NEWLINE_El 1890 Gounod va viure la mort del seu n\xc3\xa9t Maurice, de quatre anys d'edat. Aquest fet el va commoure profundament i es va refugiar en la composici\xc3\xb3, comen\xc3\xa7ant el seu R\xc3\xa8quiem. Una obra amb una m\xc3\xbasica mel\xc3\xb2dica, transparent, confiada i calmada, plena de consolaci\xc3\xb3. La que seria la seva \xc3\xbaltima composici\xc3\xb3 el va tenir ocupat entre el mar\xc3\xa7 de 1891 i principis de 1893. El compositor no va arribar a viure per veure estrenada aquesta obra. El 15 d'octubre de 1893, tot i sentir-se cansat, Gounod va anar a l'esgl\xc3\xa9sia amb el seu alumne i fidel company Henri B\xc3\xbcsser; cap a migdia, va seure al seu estudi per acabar uns retocs a l'arranjament per a piano de la seva missa de difunts. La seva esposa el va trobar inconscient, amb el cap reposant a la partitura. Tres dies despr\xc3\xa9s va morir.\n_START_SECTION_\nAn\xc3\xa0lisi musical\n_START_PARAGRAPH_\nEl R\xc3\xa8quiem de Gounod, a difer\xc3\xa8ncia de la resta de misses de difunts contempor\xc3\xa0nies, no es caracteritza per la foscor i el terror. Per contra, amb tota la seva inquietud \xe2\x80\x93expressat a trav\xc3\xa9s d'un marcat cromatisme\xe2\x80\x93, predomina una atmosfera d'expectativa d'esperan\xc3\xa7a, de confian\xc3\xa7a en la gr\xc3\xa0cia i l'equitat del jutge div\xc3\xad."